ჯიბრილ სისე

ჯიბრილ სისე ( დ. 12 აგვისტო, 1981) — ფრანგი ფეხბურთელი, საფრანგეთის კლუბ „სეინტ პიეროისის“ თავდამსხმელი. ის ცნობილია თავისი სისწრაფით და აჩქარებით. 2005 წლიდან ატარებს ფროდსჰემის მამულის ბატონის ტიტულს.

კარიერა
სისემ კარიერა დაიწყო „არლიში“ 1989 წელს, რვა წლის ასაკში. კლუბში შვიდი წლის თამაშის შემდეგ გადავიდა „ნიმის ოლიმპიკში“, სადაც დაჰყო ექვსი თვე. შემდეგ გადავიდა „ოსერის“ ახალგაზრდულ გუნდში. სისემ ოსერის ახალგაზრდულ გუნდში გაატარა ორი წელი, შემდეგ კი გადაიყვანეს პირველ გუნდში, 1998 წელს. მას ერთხელ ჰქონდა „ლივერპულში“ გადასვლის წარუმატებელი მცდელობა, საბოლოოდ მერსისაიდულ კლუბში გადავიდა 2004 წელს. „ოსერში“ სისემ ექვსი სეზონი გაატარა და 166 მატჩში გაიტანა 90 გოლი. ენფილდზე გატარებული დროის განმავლობაში მან მონაწილეობა მიიღო 79 შეხვედრაში და გაიტანა 24 გოლი. „ლივერპულიდან“ ის იჯარით გადავიდა „მარსელის ოლიმპიკში“, სადაც კლუბის მაისურით გამართულ 25 შეხვედრაში გამოირჩა 15 გოლით, რის შემდეგაც კლუბს და ფეხბურთელს შორის გაფორმდა ხელშეკრულება. სისე პრემიერ ლიგაში დაბრუნდა 2008 წელს „სანდერლენდში“ იჯარით, სადაც 39 შეხვედრაში გაიტანა 11 გოლი. 2009 წლის ივნისში ბერძნულ „პანათინაიკოსთან“ გააფორმა ოთხწლიანი კონტრაქტი. 2011 წლის ზაფხულში ის გადაბარგდა იტალიის სერია -ს კლუბ „ლაციოში“. 2012 წლის 29 იანვარს სისემ „კუინზ პარკ რეინჯერსთან“ გააფორმა კონტრაქტი £4 მილიონის სანაცვლოდ. მან თავის სადებიუტო მატჩში გაიტანა გოლი „ასტონ ვილასთან“ ფრედ, 2-2 დასრულებულ მატჩში.

პირადი ცხოვრება
სისე დაიბადა მუსლიმი კოტ-დ’ივუარელების ოჯახში, საფრანგეთში, მაგრამ შემდეგ გაქრისტიანდა. მისი მამა მანგე სისე იყო პროფესიონალი ფეხბურთელი და კაპიტნობდა მისი ქვეყნის ნაკრებს, სანამ მისი მშობლები გადავიდოდნენ საფრანგეთში 1974 წელს. ჯიბრილი იყო მეშვიდე და ყველაზე უმცროსი შვილი მის ოჯახში, ნმას, დამაიეს, აბუს, სენის და ჰამედის შემდეგ. „ლივერპულში“ გადასვლის შემდეგ სისემ შეიძინა სახლი სოფელ ფროდჰემში, ჩეშირში და გახდა ფროდჰემის მამულის ბატონი. სახლის ყიდვიდან მცირე ხანში მან გადაწყვიტა ჩეშირის ტყეში ნადირობის აკრძალვა თავის მიწაზე, რასაც მოჰყვა გამოხმაურება პრესაში. 2005 წლის 18 ივნისს ჯიბრილი დაქორწინდა ჯუდ ლითლერზე (დ. 1975), კოლეჯის ლექტორზე ანგლესიდან. ქორწილი შედგა ბოდილვაიდენის ციხესიმაგრეში, სადაც გამოჩენილი სტუმრებიდან იყვნენ შონ რაიტ-ფილიფსი, და თანაგუნდელები ეროვნული ნაკრებიდან — ლუის საჰა და სილვიან ვილტორი. სისე ქორწილში შემოსილი იყო ლივერპულის წითელი ფერის სმოკინგით. ჯიბრილს ასევე ჰყავს ქალიშვილი ილონა (დ. 2001) წინა ურთიერთობიდან, ასე ჯუდს ჰყავს ვაჟი ლიამი (დ. 1994) ასევე წინა ურთიერთობიდან.

2005 წელს სისემ მიიღო პირობითი სასჯელი 15 წლის ბიჭისთვის დარტყმისთვის ლონდონში. 2006 წელს მან მიიღო მეორე პირობითი სასჯელი მას შემდეგ, რაც ფიზიკური შეურაცხყოფა მიაყენა თავის ფეხმძიმე მეუღლეს. 2009 წლის 1 აპრილს ის დააკავა პოლიციამ კლუბის მოცეკვავე ქალზე თავდასხმის გამო ნიუკასლში. მცირე ხნის შემდეგ ის გირაოს გადახდის საფასურად გაათავისუფლეს.

სისემ მონაწილეობა მიიღო ფრანგულ კომედიურ ფილმში ტაქსი 4, სადაც ითამაშა ავტომობილის მაღალი სიჩქარით ტარების სცენაში.

საკლუბო კარიერა
ოსერი
„ნიმის ოლიმპიკში“ კარიერის დაწყების შემდეგ, გადავიდა „ოსერში“ 15 წლის ასაკში. ახალგაზრდულ კლუბში თამაშის შემდეგ, 1999 წელს სისემ მოიგო „გამბარდელას თასი“, რომელიც არის ინგლისის ახალგაზრდული თასის ექვივალენტური. სამხრეთფრანგულ კლუბში გატარებულ პირველ ორ სეზონში მან მხოლოდ სამი მატჩი ჩაატარა და გოლი არ გაუტანია. 2000-01 წლების სეზონში, რომელშიც ის რეგულარულად თამაშობდა კლუბის შემადგენლობაში, გაიტანა 8 გოლი 25 შეხვედრაში. სისემ პირველი ტიტული პროფესიონალურ კარიერაში, რომელიც მოიგო „ოსერთან“ ერთად, იყო საფრანგეთის თასი 2003 წლის მაისში. საფრანგეთის თასის მოგების შედეგად „ოსერმა“ მოიპოვა საფრანგეთის სუპერთასზე თამაშის უფლება, სადაც დამარცხდნენ „ლიონის ოლიმპიკთან“ 2003 წლის 26 ივლისს, ანგარიშით 2-1. სისე იყო ლიგა 1-ს საუკეთესო ბომბარდირი 2001–02 და 2003–04 წლების სეზონებში, სანამ „ლივერპულთან“ გააფორმებდა ხელშეკრულებას, რომლის სატრანსფერო ფასიც იყო £14 მილიონი. „ლივერპული“ ერთი წლის განმავლობაში ცდილობდა ფეხბურთელის გადაყვანას თავის რიგებში და არ იყო საიდუმლო ის, რომ „ლივერპულის“ მწვრთნელი ჟერარდ ულიე აღფრთოვანებული იყო სისეს საფეხბურთო კლასით.

ლივერპული
„ლივერპულში“ სისემ გაიტანა 5 გოლი პირველ გუნდში 24 მატჩში ყველა გათამაშებაში 2004-05 წლების სეზონში. სისემ შემდეგ განაცხადა, რომ რომ არა დროული ყურადღება მწვრთნელებისგან სტადიონზე, ის ალბათ დაკარგავდა ფეხს მუხლს ქვემოთ. გაირკვა, რომ მას მოუწევდა დასვენება 2004-05 წლების სეზონში. 

თუმცა, სისე მოულოდნელად დაბრუნდა მოედანზე, როდესაც 75-ე წუთზე შევიდა შეცვლაზე უეფა-ს ჩემპიონთა ლიგის მეოთხედფინალურ მატჩში „იუვენტუსის“ წინააღმდეგ 2005 წლის 13 აპრილს. მან გაიტანა ორი გოლი პრემიერ ლიგის სეზონის უკანასკნელ შეხვედრაში „ასტონ ვილასთან“ 2-1 მოგებულ მატჩში. მან გაიტანა პენალტი 2005 წლის უეფა-ს ჩემპიონთა ლიგის ფინალურ მატჩში „მილანთან“, პენალტების სერიაში. 2005-06 წლების სეზონში „ლივერპულის“ მთავარმა მწვრთნელმა, რაფაელ ბენიტესმა მთელ რიგ შეხვედრებში ათამაშა სისე მარჯვენა ნახევარმცველის პოზიციაზე. მითქმა-მოთქმები გაძლიერდა მას შემდეგ, რაც სეზონის სტარტზე ნაკლებად გამოდიოდა მოედანზე. 2006 წლის 2 ივლისს, სისემ განუცხადა სკაი სპორტს, რომ რაფა ბენიტესი აიძულებდა მას კლუბიდან წასვლას. 2006 წლის ივნისის დასაწყისში ცნობილი გახდა, რომ შეთანხმდა სისეს ტრანსფერი „მარსელის ოლიმპიკში“. იმავე დღეს სისემ მოიტეხა ფეხი ჟენგ ჟისთან ორთაბრძოლისას, როდესაც საფრანგეთის ნაკრები თამაშობდა ბოლო საკონტროლო მატჩს 2006 წლის მსოფლიო ჩემპიონატის წინ ჩინეთის ნაკრებთან, 7 ივნისს. მიუხედავად იმისა, რომ ვარაუდობდნენ სისეს გამოჯანმრთელებას მოკლე ხანში, თუმცა, ორი კლუბი შეთანხმდა იჯარაზე 2006 წლის ივლისში.

სისემ ვარჯიში დაიწყო 2006 წლის 20 ოქტომბერს და პირველი გოლი „მარსელის ოლიმპიკის“ შემადგენლობაში გაიტანა 2006 წლის 22 დეკემბერს, როდესაც დაამარცხეს „სენტ-ეტიენი“, ანგარიშით 2-1. აპრილამდე 14 მატჩში ოთხი გოლი გაიტანა, რის გამოც ის გახდა კრიტიკის ობიექტი. მიუხედავად არასახარბიელო სტარტისა, სისემ გაიტანა 4 გოლი ჩემპიონატის ბოლო 7 მატჩში, ჩემპიონატის განმავლობაში 21 მატჩში გაიტანა 8 გოლი, 2007 წლის 12 მაისს მან გაიტანა ორი გოლი საფრანგეთის თასის ფინალში „სოშოსთან“, თუმცა „მარსელმა“ წააგო მატჩი პენალტების სერიაში, ანგარიშით 5-4, ძირითადი დროის ფრედ, 2-2 დასრულების შემდეგ.

2007 წლის 7 ივლისს „მარსელის“ პრეზიდენტმა პაპე დიუფმა განაცხადა, რომ კლუბმა „ლივერპულისგან“ გამოისყიდა სისეს სატრანსფერო უფლებები, €8 მილიონის სანაცვლოდ. მოგვიანებით, სისეს ჰქონდა მოწვევა პრემიერ ლიგის რამდენიმე კლუბიდან, მათ შორის „ბლექბერნ როვერსიდან“, „უიგან ატლეტიკიდან“, „ტოტენჰემ ჰოტსპურიდან“, „პორტსმუთიდან“ და „ბოლტონ უონდერერსიდან“ მისი გადაბირება სურდა ასევე „მანჩესტერ სიტისაც“, თუმცა მათი წინადადება უარყო მარსელის დირექტორმა. 2008 წლის 26 იანვარს, სისემ შეასრულა ჰეთ-თრიქი „კაენთან“ 6-1 მოგებულ მატჩში.

სანდერლენდი
2008 წლის 20 აგვისტოს სისე იჯარით გადავიდა პრემიერ ლიგის კლუბ „სანდერლენდში“. იმავე ადგილზე, სადაც შედგა მისი დებიუტი „ლივერპულში“, გაიტანა გამარჯვების გოლი „ტოტენჰემ ჰოტსპურის“ კარში, რომელიც დასრულდა 2-1. რამდენიმე დღის შემდეგ სისემ განაცხადა, რომ სურდა კლუბთან კონტრაქტის გაფორმება. კლუბის მწვრთნელმა, როი კინმაც გამოთქვა სურვილი, რომ შემდგარიყო სისეს ტრანსფერი კლუბში. ტაინი და უირის დერბიში, სისემ გაიტანა მესამე გოლი „სანდერლენდის“ მაისურით 2008 წლის 25 ოქტომბერს, მისმა კლუბმა კი მოიგო 2-1. „ჰალთან“ 4-1 მოგებულ მატჩში გოლის გატანის შემდეგ სისემ განაცხადა, რომ მიუხედავად როი კინის კლუბიდან წასვლისა, მას სურდა კონტრაქტის ვადის ბოლომდე დარჩენა კლუბში. 2009 წლის 18 აპრილს, სისემ გაიტანა მე-10 გოლი ჩემპიონატში „ჰალ სიტისთან“ 1-0 მოგებულ მატჩში. 24 მაისს ცნობილი გახდა, რომ „სანდერლენდი“ არ გუფორმებდა კონტრაქტს სისეს, რის შემდეგაც ის დაბრუდა „მარსელში“.

პანათინაიკოსი
2009 წლის 25 ივნისს, სისემ გააფორმა ოთხწლიანი კონტრაქტი ბერძნულ კლუბ „პანათინაიკოსთან“. ცნობილი გახდა, რომ ფეხბურთელის ანაზღაურება შეადგენდა €2.5 მილიონს წელიწადში, „მარსელის ოლიმპიკმა“ კი ტრანსფერის შედეგად მიიღო €8 მილიონი. ტრანსფერის საერთო ფასმა შეადგინა €20 მილიონი, სხვადასხვა ბონუსების გათვალისწინებით. მან პირველი გოლი საბერძნეთში გაიტანა კრეტულ კლუბ „ერგოტელისთან“ და მალე გახდა გუნდის ლიდერი. 2009-10 წლების სეზონში ის სუპერლიგის საუკეთესო ბომბარდირი იყო და მისმა კლუბმა დუბლი შეასრულა — მოიგო ჩემპიონატიც და თასიც. საბერძნეთში გატარებულ პირველ სეზონში, სისემ 28 მატჩში 23 გოლი გაიტანა.

სისე კარგი თამაშის გამო შეიყვარა „პანათინაიკოსის“ გულშემატკივარმა და ის გახდა მათი საფეხბურთო კერპი. საბერძნეთში ორი ტიტულის მოგების შემდეგ მან განაცხადა, რომ სურდა თამაში ჩემპიონთა ლიგაზე „პანათინაიკოსთან“ ერთად და უნდოდა, კიდევ გაეტარებინა წარმატებული სეზონი საბრეძნეთში. 2010 წლის 30 ოქტომბერს, მან გაიტანა ორი გოლი (ერთი პენალტი) მთავარ მოწინააღმდეგე „ოლიმპიაკოსთან“ შინ, 2-1 მოგებულ მატჩში. „-ს“ დაჯილდოებაზე სისემ განაცხადა, „მე მხოლოდ მოთამაშე არ ვარ პანათინაიკოსისთვის, მე ვარ ასევე მისი ფანი.“ ახალ სეზონში, მან 20 მატჩში 18 გოლი გაიტანა საბერძნეთის ჩემპიონატში და თასზე. ის ასევე იყო „პანათინაიკოსის“ კაპიტანი.

2011 წლის 21 თებერვალს „ოლიმპიაკოსმა“ დაამარცხა 2-1 „პანათინაიკოსი“ და ოლიმპიაკოსის ათობით გულშემატკივარი შეიჭრა მოედანზე. მათ დაარტყეს სისეს, როგორც მის თანაგუნდელებს, სედრიკ კანტეს, სიმაო ჟუნიორს, ჟოსუ სერიეგის და ალექსანდროს ცოვრასს. სისემ განაცხადა, რომ ადგილი ჰქონდა რასისტულ გამოხდომებს ოლიმპიაკოსის გულშემატკივრების მხრიდან და ის დატოვებდა საბერძნეთის სუპერლიგას 2010-11 წლების სეზონში.
სისემ ასევე განაცხადა, რომ „პანათინაიკოსი“ მოიგებდა დერბის, რომ არა მსაჯის, დიმიტრის კალოპულოსის გადაწყვეტილება, რომელმაც „პანათინაიკოსს“ არ ჩაუთვალა გოლი.
მან განაცხადა, რომ დაკარგა მოთმინება საეჭვო მსაჯობის გამო საბერძნეთში: „მე მივიღე გადაწყვეტილება, საკმარისია. მე ვერ გავაგრძელებ ამ პირობებში თამაშს.“
ერთი თვის შემდეგ, სისემ გაიტანა 50-ე გოლი „პანათინაიკოსის“ მაისურით. მან აღნიშნა თავისი გოლი „პანათინაიკოსის“ ფან-კლუბის მაისურით.

ლაციო
სისე გადაბარგდა სერია -ს კლუბ „ლაციოში“ 2011 წლის 12 ივლისს €5.8 მილიონის საფასურად. იტალიურ კლუბთან მან გააფორმა ოთხწლიანი კონტრაქტი. მისი დებიუტი ლაციოში შედგა 2011-12 წლების სეზონის ევროპის ლიგის მატჩში მაკედონური „რაბოტნიჩკის“ წინააღმდეგ 18 აგვისტოს, გაიტანა 2 გოლი 6-0 მოგებულ მატჩში, რომში. სისემ ჩემპიონატის სადებიუტო მატჩში გაიტანა გოლი „მილანთან“ ფრედ, 2-2 დასრულებულ მატჩში სან-სიროზე 9 სექტემბერს.

ქუიზნ პარკ რეინჯერსი
2012 წლის 31 იანვარს სისემ ორწელიწადნახევრიანი კონტრაქტი გააფორმა ინგლისის პრემიერ ლიგის კლუბ „ქუიზნ პარკ რეინჯერსთან“. ის იყო მეოთხე ახალი ფეხბურთელი კლუბში მარკ ჰიუზის მწვრთნელად დანიშვნის შემდეგ. მან გოლი გაიტანა თავის სადებიუტო მატჩში „ატონ ვილასთან“, რომელიც დამთავრდა ფრედ, 2-2 ვილა პარკზე 1 თებერვალს. სისე მსაჯმა გააძევა მოედნიდან უხეშობის გამო, „ვულვერჰემპტონ უონდერერსის“ ფეხბურთელისთვის, როჯერ ჯონსონისთვის ყელში ხელის მოჭერის გამო. ათი კაცით დარჩენილმა „ქპრ-მ“ დათმო მატჩი 2-1. 2012 წლის 21 მარტს სისემ „ქპრ-ს“ მაისურით გაიტანა გოლი თავის ყოფილ კლუბთან, „ლივერპულთან“ 3-2 მოგებულ მატჩში. სამი დღის შემდეგ, ის მეორეჯერ გააძევეს მოედნიდან თავის პირველ ხუთ მატჩში „ქპრ-ში“, როდესაც მიიღო წითელი ბარათი „სანდერლენდის“ ფეხბურთელის ფრაიზერ კემპბელისთვის ფეხის ჩარტყმის გამო. დისკვალიფიკაციის შემდეგ ის დაბრუნდა მოედანზე 2012 წლის 29 აპრილს, როდესაც გაიტანა პრესტიჟის გოლი „ჩელსისთან“ 1-6 წაგებულ მატჩში სტემფორდ ბრიჯზე. სისემ მეხუთე გოლი გაიტანა „სტოკ სიტისთან“ მოგებულ მატჩში, რომელიც მეხუთე იყო მისთვის „ქპრ-ში“. 2012 წლის 13 მაისს სისემ გათანაბრა ანგარიში „მანჩესტერ სიტისთან“ მატჩში. ეს იყო მეექვსე გოლი რვა მატჩში „ქპრ-ში“. სიტიმ ბოლო წუთებზე გაიტანა ორი გოლი და მოიგო მატჩი 3-2, მაგრამ „ქპრ“ გადარჩა ჩამოქვეითებას, „ბოლტონი“-„სტოკის“ მატჩის ფრედ, 2-2 დასრულების გამო.

სანაკრებო კარიერა
ახალგაზრდული კარიერა
სანამ საფრანგეთის ეროვნულ ნაკრებში მოხვდებოდა, სისე თამაშობდა საფრანგეთის 19 და 21-წლამდელთა ნაკრებებში. ის თამაშობდა 2001 წლის მსოფლიოს ახალგაზრდულ ჩემპიონატზე, სადაც მათ მიაღწიეს მეოთხედფინალამდე, სისემ გაიტანა ექვსი გოლი ხუთ მატჩში. ორი გოლი გაიტანა გერმანიის ახალგაზრდული ნაკრების კარში 27 ივნისს. 2004 წლის ევროპის 21-წლამდელთა ჩემპიონატზე სისემ გაიტანა ორი გოლი პორტუგალიის ნაკრების კარში და ანგარიში გახადა 2-1. ის გააძევეს მოედნიდან მარიო სერჟიოსთვის ფეხის ჩარტყმის გამო. საფრანგეთის ნაკრებმა დათმო მატჩი პენალტების სერიაში, მატჩის დამატებით დროში 3-3 დამთავრების შემდეგ. ამის გამო მას ხუთმატჩიანი დისკვალიფიკაცია მისცეს და მოუხდა ჩემპიონატის დარჩენილი მატჩების გამოტოვება.

ეროვნული ნაკრები
სისეს დებიუტი ეროვნულ ნაკრებში შედგა 21 წლის ასაკში, ბელგიის ნაკრების წინააღმდეგ მატჩში, დავიდ ტრეზეგეს ნაცვლად შევიდა მოედანზე 48-ე წუთზე, 2002 წლის 18 მაისს. საფრანგეთის მწვრთნელმა როჟე ლემერმა სისე შეიყვანა 2002 წლის მსოფლიო ჩემპიონატის 23-კაციან სანაკრებო განაცხადში. ჩემპიონატზე მან ითამაშა ყველა მატჩში ჯგუფურ ეტაპზე, სენეგალის, ურუგვაის, და დანიის ნაკრებებთან, შეცვლაზე შემოვიდა სამივე მატჩში, მაგრამ საფრანგეთის ნაკრები ჯგუფური ეტაპიდანვე გამოეთიშა ასპარეზობას. სისემ პირველი გოლი ეროვნულ ნაკრებში 2002 წლის 7 სექტემბერს გაიტანა კვიპროსის ნაკრების კარში 2004 წლის ევროპის ჩემპიონატის შესარჩევი ეტაპის მატჩში. სისე იყო საფრანგეთის ნაკრების განაცხადში, როდესაც მათ მოიგეს კონფედერაციის თასი 2003 წელს. მან ერთადერთი გოლი გაიტანა კოლუმბიის ნაკრების კარში პენალტის ნიშნულიდან, რომელიც ერთადერთი აღმოჩნდა ასევე იმ მატჩში, 2003 წლის 18 ივნისს.

ევრო 2004-ზე დისკვალიფიკაციის შემდეგ, სისეს შემდეგი გათამაშება იყო 2006 წლის მსოფლიო ჩემპიონატი გერმანიაში. თუმცა, საფრანგეთის ბოლო საკონტროლო მატჩში ჩინეთის ნაკრებთან 2006 წლის 7 ივნისს, მოწინააღმდეგე გუნდის კაპიტან ჟენგ ჟისთან ორთაბრძოლისას მიიღო ფეხის მძიმე ტრავმა. „მძიმე მოსასმენი იყო ჯიბრილის ასეთი ყვირილი,“ განაცხადა საფრანგეთის ნაკრების თავდამსხმელმა ტიერი ანრიმ. „დავკარგე თანაგუნდელი და მეგობარი, მაგრამ ის ძლიერია, დაბრუნდება.“ სისეს დასჭირდა გადაუდებელი ქირურგიული ოპერაცია, რის გამოც მოუწია მას ტურნირის გამოტოვება. 2008 წლის ევროპის ჩემპიონატის შესარჩევ ეტაპზე სისემ ნაკრების მაისურით მონაწილეობა მიიღო სამ მატჩში,

მას შემდეგ, რაც აღიდგინა ფორმა და გოლების გატანა დაიწყო პანათინაიკოსში, 2010 წლის მარტში, სისე გამოიძახეს ნაკრებში ესპანეთთან გასამართი ამხანაგური მატჩისთვის, რომელიც გაიმართა პარიზში. 2010 წლის 11 მაისს საფრანგეთის მწვრთნელმა, რაიმონ დომენეკმა სისე შეიყვანა ნაკრების 23-კაციან განაცხადში 2010 წლის მსოფლიო ჩემპიონატისთვის სამხრეთ აფრიკაში. 22 ივნისს სისე სასტარტო შემადგენლობაში იყო ჯგუფური ეტაპის მატჩში სამხერთ აფრიკის ნაკრებთან.

კარიერის სტატისტიკა
საკლუბო
განახლებულია 2012 წლის 6 მაისს

სანაკრებო გოლები
ტიტულები
კლუბი
ოსერი

საფრანგეთის თასი: 2003

ლივერპული

უეფა-ს ჩემპიონთა ლიგა: 2005
უეფა-ს სუპერთასი: 2005
ინგლისის თასი: 2006

პანათინაიკოსი

საბერძნეთის სუპერლიგა: 2009–10
საბერძნეთის თასი: 2010

ნაკრები
საფრანგეთი
ფიფა-ს კონფედერაციის თასი: 2003

ინდივიდუალური
საფრანგეთის ჩემპიონატის საუკეთესო ბომბარდირი: 2001–02
საფრანგეთის ჩემპიონატის საუკეთესო ბომბარდირი: 2003–04
-ს საუკეთესო ახალგაზრდა ფეხბურთელი: 2001–02
საბერძნეთის ჩამპიონატის საუკეთესო ბომბარდირი: 2010
საბერძნეთის ჩამპიონატის საუკეთესო ბომბარდირი: 2011